CONVENI DE COL·LABORACIÓ 2024 ENTRE L’AJUNTAMENT DE SANT BOI DE LLOBREGAT I L’ASSOCIACIÓ CULTURAL PER A LA FORMACIÓ I EL CONEIXEMENT 

REUNITS

D’una banda, el Sr. José Manuel González Labrador, amb DNI xxxxx, Regidor Delegat de Cultura, Proximitat i Districtes de l’Ajuntament de Sant Boi de Llobregat, segons el decret d’Alcaldia número AALB230007, de 22 de juny de 2023, facultat per aquest acte per l’acord de la Junta de Govern Local de data 30 de juny del 2023 i assistit per Ramón López Heredia, Secretari General Accidental de l’Ajuntament de Sant Boi de Llobregat.

I de l’altra la Senyora Ona Jorba Mangues, amb DNI xxxxx, com a presidenta i en  representació de l’Associació Cultural per a la Formació i el Coneixement, amb NIF xxxxx, amb seu social al carrer Mallorca, 30, de Sant Boi de Llobregat, segons resta acreditat a l’expedient;

Ambdues parts exposen a títol de preàmbul els següents

ANTECEDENTS

PRIMER.- L’Associació Cultural per a la Formació i el Coneixement és una entitat ’iniciativa social sense afany de lucre que promou projectes, activitats i serveis en l’àmbit de la formació, la promoció musical i de les arts escèniques, amb l’objectiu de la fomentar la integració i la participació sociocultural.


SEGON.- De conformitat amb allò que disposa l’article 158 del Decret Legislatiu 2/2003, de 28 d’abril, pel qual s’aprova el text refós de la Llei municipal i de Règim Local de Catalunya en relació a l’article 232 i següents del Reial Decret 2568/1986, de 28 de novembre, pel qual s’aprova el Reglament d’organització, Funcionament i Règim Jurídic de les Entitats Locals, l'Ajuntament de Sant Boi de Llobregat té interès en contribuir a la realització de projectes i serveis per a la promoció i dinamització de la cultura, molts d’ells emmarcats en les competències de l’administració municipal o en la voluntat política de l'Ajuntament de Sant Boi de Llobregat.
Aquest interès de col·laboració es basa en el reconeixement dels serveis que realitza aquesta Associació, considerant que formen part de la xarxa pública de serveis culturals i d’oci adreçats a la població del municipi, en I'àmbit de la joventut, de I'oci i en altres àmbits, tot i respectant l’autonomia pròpia d’una iniciativa de la societat civil.

TERCER.- Aquest conveni neix de la voluntat d’ambdues parts de racionalitzar els recursos destinats a la cultura, a l’oci en general i per tant millorar la seva eficàcia i eficiència amb criteris flexibles i àgils. Aquest conveni es basa en el respecte i la confiança recíproques.

QUART.- Aquest conveni té la voluntat d’ambdues parts de col·laborar i  potenciar  la  difusió i el coneixement de diferents manifestacions culturals que tinguin Sant Boi de Llobregat com a eix de coneixement, mitjançant el treball entre l’Ajuntament i l’entitat amb què se subscriu aquest conveni.

CINQUÈ.- És voluntat d’ambdues parts col·laborar en oferir una proposta cultural local, reconeixent les responsabilitats i competències de cadascú, i contempla també la participació d’altres administracions i d’altres iniciatives socials i mercantils que operin al territori de Sant Boi.


En virtut del que precedeix, ambdues parts, reconeixent-se mútuament capacitat i competència per aquest acte, formalitzen el present conveni segons els següents :

ACORDS

PRIMER.- L’objecte d'aquest conveni és l'atorgament per part de l'Ajuntament de Sant Boi de Llobregat a l’Associació Cultural per a la Formació i el Coneixement d’una subvenció per un import de 25.000 €, a càrrec de la partida 950 33400 48903 Conveni Cultura F - Activitats Dinamització Musical per col·laborar en el finançament del funcionament i execució de les seves activitats relacionades amb l’àmbit de cultura: 

· DISTRICTE TEATRAL - TEATRE A LES ESCOLES DE CAMPS BLANCS
· CANTATA - LA CLICKA
· AULA DE MÚSICA DE CAMPS BLANCS


L’Associació Cultural per a la Formació i el Coneixement destinarà aquest import de 25.000 € al finançament de les despeses derivades del programa docent que desenvolupa.
El 75% de la subvenció es farà efectiva per transferència bancària un cop signat aquest conveni. El 25 % restant es farà efectiu un cop hagi estat presentada en el Registre general d’entrada la documentació justificativa i s’hagi informat favorablement pels/les tècnics/ques municipals de l’acompliment dels acords presos en aquest conveni.

SEGON.- L’Ajuntament de Sant Boi de Llobregat facilitarà a l’Associació Cultural per a la Formació i el Coneixement l’ús dels espais de Can Massallera que ambdues parts acordin per portar a terme les programacions culturals i docents durant la durada del present conveni.

TERCER.- L’Ajuntament facilitarà l’accés als mitjans de comunicació i als punts d’informació municipals, si s’escau, amb les limitacions que imposi la coincidència de l’ús per part d’altres entitats o pel propi Ajuntament.

QUART.- L’Ajuntament col·laborarà amb l’Associació Cultural per a la Formació i el Coneixement mitjançant els recursos i les competències pròpies de l’Ajuntament –servei de l’offset, gestió de permisos ús espais públics, etc. –, si s’hi escau i sempre que les disponibilitats funcionals així li ho permetin.

CINQUÈ.- L’Associació Cultural per a la Formació i el Coneixement es compromet a realitzar al complert el programa de formació en música moderna pactat i subvencionat. Aquest programa formatiu el realitzarà fins al 31 de desembre de 2024.

SISÈ.-  L’Associació Cultural per a la Formació i el Coneixement es responsabilitza del bon ús dels espais i locals que l’Ajuntament cedeix per realitzar el programa formatiu anual. També es compromet a utilitzar aquests espais dins dels horaris de funcionament pactats i dels horaris establerts en Can Massallera.

SETÈ.- L’Associació Cultural per a la Formació i el Coneixement col·laborarà en el seguiment o demanda d’informació que realitzi l'Ajuntament de Sant Boi de Llobregat, a través de visites, reunions, informes, etc.

VUITÈ.- En els materials informatius i de difusió així com en les accions de publicitat relatives a l'objecte d'aquest conveni, s'haurà de fer esment explícit a la col·laboració de l'Ajuntament de de Sant Boi de Llobregat, i s'hi haurà d'incorporar la imatge corporativa de l’Ajuntament.

NOVÈ.- L’Associació Cultural per a la Formació i el Coneixement es compromet a: 
- Assumir els principis del Codi Ètic de l'Ajuntament de Sant Boi. 
- Assumir els principis recollits a l'Ordenança municipal de civisme i convivència ciutadana.
- Assumir el compromís de dur a terme la recollida selectiva de totes les deixalles que es generin en el desenvolupament de les activitats que duu a terme, en compliment dels criteris i objectius establerts al PRECAT - Programa general de prevenció i gestió de residus i recursos de Catalunya 2013-2020-, que concreta les indicacions i obligacions de la Directiva Europea en matèria de prevenció i gestió de residus. 

DESÈ.- L’Associació Cultural per a la Formació i el Coneixement  haurà d’estar al corrent de les seves obligacions tributàries i amb la Seguretat Social. 

ONZÈ.- L'entitat es compromet a complir les obligacions previstes en la Llei 19/2014, de 29 de desembre, de transparència, accés a informació pública i bon govern de Catalunya, entre elles, la de fer públiques i comunicar a l'Ajuntament les retribucions de llurs òrgans de direcció o administració.

DOTZÈ.- Aquesta subvenció és compatible amb l’obtenció d’altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d’organismes internacionals.

La suma de les ajudes públiques o privades, concedides per a l’activitat subvencionada, més qualsevol altre tipus d’ingrés generat per aquesta, no pot superar el cost total de l’activitat i en cas de produir-se aquest major finançament es reduirà en la part proporcional corresponent.

Caldrà comunicar les possibles ajudes públiques o privades que rebi el beneficiari per a l’activitat subvencionada, tal com indica l’art. 14 1.d. de la LGS, a efectes de comprovar si se supera el cost total de l’activitat.

TRETZÈ.-- L’Associació Cultural per a la Formació i el Coneixement presentarà
abans del 31 de gener de 2025 la següent documentació:
A. Una memòria detallada de tota l’activitat realitzada durant l’any 2024.
B. Una instància, subscrita pel president de l’entitat, adreçada a l’Alcaldessa de l'Ajuntament, en què sol·licita el pagament de la segona part de la subvenció.
C. Una declaració responsable que acrediti que les factures que es presenten com a justificants s’han aplicat a l’activitat subvencionada.
D. Factures per l’import de la subvenció concedida a l’Associació.
E. Un exemplar de tota la documentació i propaganda impresa generada per l’activitat.

CATORZÈ.- D’acord amb el que s’estableix al Reglament de Serveis de les corporacions locals, la subvenció concedida per l'Ajuntament no dona cap dret de cara a l’obtenció d’altres subvencions en anys posteriors i no serà invocable com a precedent.  
QUINZÈ.- L’incompliment dels acords del present conveni comportarà la revocació de la subvenció i faculta a l’Ajuntament de Sant Boi de Llobregat per exigir el reintegrament de la subvenció concedida, d’acord amb la normativa reguladora. 
SETZÈ.-  Aquest conveni serà vigent fins al 31 de desembre de 2024, sens perjudici que perdurin les obligacions de cadascuna de les parts nascudes en aplicació de les seves previsions.
DISSETÈ.-  En tot allò no previst en el present Conveni, serà aplicable la Llei 38/2003 de 17 de novembre, General de Subvencions, el Reglament de la Llei 38/2003 de 21 de juliol de 2006 i l'Ordenança General de Subvencions, aprovada per acord de  Ple de data 24 de febrer de 2014. 

I en prova de conformitat, ambdues parts signen el present conveni telemàticament, mitjançant signatura electrònica amb la intervenció del Secretari General Accidental de la Corporació. Es fixa com a lloc de celebració Sant Boi de Llobregat i com a data del conveni la de la signatura que es firmi en darrer lloc. 
  
SIGNATURES


